CELEX: 32017D1768
Language: et
Date: 2017-09-25 00:00:00
Title: Nõukogu rakendusotsus (EL) 2017/1768, 25. september 2017, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

28.9.2017   
            
            
               ET
            
            
               Euroopa Liidu Teataja
            
            
               L 250/71
            
         NÕUKOGU RAKENDUSOTSUS (EL) 2017/1768,
   25. september 2017,
   millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Vastavalt direktiivi 2006/112/EÜ artikli 287 punktile 19 võib Horvaatia kohaldada käibemaksuvabastust selliste maksukohustuslaste suhtes, kelle aastakäive riigi omavääringus ühinemiskuupäeval kehtinud vahetuskursi kohaselt arvutatult ei ületa 35 000 eurot.
            
         
               (2)
            
            
               Komisjonis 20. detsembril 2016 registreeritud kirjaga taotles Horvaatia luba kehtestada erimeede, millega tehakse erand direktiivi 2006/112/EÜ artiklist 287 („erimeede“), mis võimaldaks Horvaatial kohaldada alates 1. jaanuarist 2018 käibemaksuvabastust selliste maksukohustuslaste suhtes, kelle aastakäive riigi omavääringus ei ületa 45 000 eurot.
            
         
               (3)
            
            
               Väikeettevõtjatele kohaldatava erikorra kõrgem piirmäär on lihtsustamismeede, kuna sellega võib oluliselt vähendada väikeettevõtjate käibemaksukohustusi.
            
         
               (4)
            
            
               Vastavalt direktiivi 2006/112/EÜ artikli 395 lõike 2 teisele lõigule teavitas komisjon 13. märtsi 2017. aasta kirjaga teisi liikmesriike Horvaatia taotlusest. Komisjon teatas 14. märtsi 2017. aasta kirjaga Horvaatiale, et tal on taotluse hindamiseks kogu vajalik teave.
            
         
               (5)
            
            
               Horvaatia esitatud teabe kohaselt saaksid ligikaudu 9 000 maksukohustuslast kõnealuse erimeetme abil vähendada direktiivi 2006/112/EÜ XI jaotise 2. peatükis sätestatud käibemaksukohustusi. Sellega vähendataks ka maksuhalduri töökoormust ja lihtsustataks käibemaksu kogumist.
            
         
               (6)
            
            
               Arvestades, et kõnealuse erimeetmega vähendatakse väikeettevõtjate käibemaksukohustusi, tuleks Horvaatial lubada kohaldada seda piiratud ajavahemiku jooksul. Maksukohustuslastel peaks endiselt olema võimalik valida tavapärane käibemaksukord.
            
         
               (7)
            
            
               Kuna praegu vaadatakse läbi direktiivi 2006/112/EÜ artiklite 281–294 sätteid väikeettevõtjatele kohaldatava erikorra kohta, on võimalik, et kõnealuseid sätteid muutev direktiiv jõustub enne erandi kehtivusaja lõppu.
            
         
               (8)
            
            
               Horvaatia esitatud teabe kohaselt ei avalda kõrgem piirmäär olulist mõju lõplikus tarbimisetapis kogutava maksutulu summale.
            
         
               (9)
            
            
               Erandil ei ole mõju käibemaksust saadavatele liidu omavahenditele, sest Horvaatia arvutab välja nõukogu määruse (EMÜ, Euratom) nr 1553/89 (2) artikli 6 kohase hüvitise,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artikli 287 punktist 19 võib Horvaatia kohaldada käibemaksuvabastust maksukohustuslaste suhtes, kelle aastakäive riigi omavääringus ühinemiskuupäeval kehtinud vahetuskursi kohaselt arvutatult ei ületa 45 000 eurot.
   Artikkel 2
   Käesolev otsus jõustub selle teatavakstegemise päeval.
   Otsust kohaldatakse alates 1. jaanuarist 2018 kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, olenevalt sellest, kumb kuupäev on varasem.
   Artikkel 3
   Käesolev otsus on adresseeritud Horvaatia Vabariigile.
   
      Brüssel, 25. september 2017
      
         
            Nõukogu nimel
         
         
            eesistuja
         
         M. MAASIKAS
      
   
   
      (1)  ELT L 347, 11.12.2006, lk 1.
   
      (2)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).